SKRIFTLIG FORESPØRGSEL E-0783/02

af Brice Hortefeux (PPE-DE) til Kommissionen

(20. marts 2002)

Om: Energiforsyning

I 1970'erne ramtes Fællesskabet af energiprisstigninger, konflikter i Mellemøsten og en inflationsbestemt oliedollar. Lignende situationer kan meget vel gentage sig og vil utvivlsomt blive forværret af udviklingen i naboområderne.

Kommissionen vurderer, at Unionen om 20-30 år vil skulle importere 90 % af sit forbrug for at dække oliebehovet. Med hensyn til gas vil der blive tale om 70 %, og man vil nå op i nærheden af 100 % for kuls vedkommende. Hovedparten af vor energiimport kommer fra politisk ustabile områder. Vesteuropa, som er blevet en af de mest afbalancerede og fredelige regioner, kan blive ramt af konsekvenserne af denne eksterne ustabilitet.

Kommissionens grønbog På vej mod en europæisk strategi for energiforsyningssikkerhed giver et generelt overblik over de faktorer, der indvirker på forsyningssikkerheden i nutidens og fremtidens stadig mere indbyrdes afhængige økonomier, selv om den pågældende periode (indtil 2030) synes for kort, idet det ville have været bedre at fastlægge scenarier med en tidshorisont helt frem til 2050. Hvorledes agter Kommissionen i den forbindelse og uden at glemme begivenhederne den 11. september 2001 at følge disse overvejelser op? Med hvilke midler, i hvilket tempo og med hvilke omkostninger kan vore forsyningskilder med andre ord differentieres og vore nye energiformer fremmes?

Svar afgivet på Kommissionens vegne af Loyola de Palacio

(22. april 2002)

Kommissionens grønbog om energiforsyningssikkerhed(1) satte gang i en 15 måneder lang debat uden sidestykke over hele Europa og endnu videre om udsigterne for energiforsyningen og politikken på dette område. De risici, der opstår som følge af Unionens behov for importeret energi, har været et centralt punkt i denne debat.

Kommissionen er nu i gang med at udvikle nogle af de instrumenter, der skal bidrage til, at Unionen kan imødegå udfordringerne i forbindelse med energiforsyningen fremover: for eksempel de foreslåede revisioner af direktiverne om gennemførelsen af det indre marked(2), Europa-Parlamentets og Rådets direktiv 2001/77/EF af 27. september 2001 om fremme af anvendelsen af elektricitet produceret fra vedvarende energikilder inden for det indre marked for elektricitet(3), den foreslåede pakke om fremme af anvendelsen af biobrændstoffer til transport(4), det foreslåede direktiv om bygningers energimæssige ydeevne(5), den foreslåede forordning om statsstøtte til kulindustrien(6), det strategiske partnerskab med Rusland, det sjette rammeprogram for forskning og teknologisk udvikling samt meddelelsen om en europæisk energiinfrastruktur(7). Nye forslag er ved at blive udarbejdet med henblik på at øge energieffektiviteten, forbedre EU's system for sikkerhedslagre samt undersøge kernekraftens fremtidige rolle.

Kommissionen foreslår, at der fremlægges en sammenfattende rapport for Det Europæiske Råd på dettes møde i Sevilla (21.-22. juni 2002) om resultaterne af debatten vedrørende grønbogen og fremtidig handling på dette område.

(1) KOM(2000) 769 endelig udg.

(2) KOM(2001) 125 endelig udg.

(3) EFT L 283 af 27.10.2001.

(4) KOM(2001) 547 endelig udg.

(5) KOM(2001) 226 endelig udg.

(6) KOM(2001) 423 endelig udg.

(7) KOM(2001) 775 endelig udg.